《晋王大令保母帖》
宋代·王沂孙

脱落黄祊帖，按辞大令书。
稍作兰亭面，七美谅非虚。
或讶缺勿毁，或疑集悲夫。
考真固云癖，订伪亦以愚。
第观竁中藏，清玩唯研壶。
晋人擅风流，宜与后世殊。
所惜尚言数，卜年八百馀。
贞石久且泐，双松当几枯。
片砖曷未化，逮兹厄耕锄。
方其内幽镌，要以托荒墟。
孰知坐此故，反能误意如。
传世岂所幸，况遭孽韩污。
辨端更为累，但资文字娱。
陶土或若此，何为殉玉鱼。

作者简介：王沂孙，字圣与，号碧山、中仙、玉笥山人。会稽（今浙江绍兴）人，年辈大约与张炎相仿，入元后曾任庆元路学正。有《花外集》，又名《碧山乐府》。